Rozsudok Krajského súdu Banská Bystrica sp. zn. 26Sd/86/2013 z 12. 2. 2014
Rozsudok Krajského súdu Banská Bystrica z 12. februára 2014, sp. zn. 26Sd/86/2013, ECLI:SK:KSBB:2014:6013201189.2
Súd: Krajský súd Banská Bystrica
Spisová značka: 26Sd/86/2013
ECLI: ECLI:SK:KSBB:2014:6013201189.2
Dátum vydania: 12. 2. 2014
Forma: Rozsudok
Oblasť práva: Správne právo
Text rozhodnutia
Súd: Krajský súd Banská Bystrica Spisová značka: 26Sd/86/2013 Identifikačné číslo súdneho spisu: 6013201189 Dátum vydania rozhodnutia: 13. 02. 2014 Meno a priezvisko sudcu, VSÚ: Mgr. Ivana Datlová ECLI: ECLI:SK:KSBB:2014:6013201189.2 ROZSUDOK V MENE SLOVENSKEJ REPUBLIKY Krajský súd v Banskej Bystrici samosudkyňou Mgr. Ivanou Datlovou v právnej veci navrhovateľa R. D., nar. XX. S. XXXX, bytom P. XXX/X P., proti odporkyni Sociálnej poisťovni - ústrediu so sídlom v Bratislave Ul. 29. augusta č. 8, o preskúmanie zákonnosti postupu a rozhodnutia odporkyne č. XXX XXX XXXX X z 9. apríla 2013 o zamietnutí žiadosti o zvýšenie invalidného dôchodku takto r o z h o d o l : Rozhodnutie odporkyne č. XXX XXX XXXX X z 9. apríla 2013 potvrdzuje. Navrhovateľovi náhradu trov konania nepriznáva. o d ô v o d n e n i e : Napadnutým rozhodnutím odporkyňa zamietla žiadosť navrhovateľa o zvýšenie invalidného dôchodku, pretože posudkový lekár sociálneho poistenia v lekárskej správe z 15. marca 2013 konštatoval trvanie invalidity navrhovateľa naďalej so 70 % poklesom jeho pracovnej schopnosti v porovnaní so zdravou fyzickou osobou. Tým, že nedošlo k zmene v rozhodujúcich skutočnostiach pre určenie výšky vyplácaného invalidného dôchodku, nebol naplnený zákonný predpoklad pre jeho zvýšenie. Navrhovateľ sa voči rozhodnutiu odporkyne odvolal s poukazom na jeho dlhodobo nepriaznivý zdravotný stav, ktorý mu neumožňuje vykonávať zárobkovú činnosť. Na pojednávaní pred krajským súdom zotrval na podanom odvolaní a konkretizoval svoje zdravotné ťažkosti. Uviedol, že došlo k zhoršeniu jeho zdravotného stavu v súvislosti s poškodením krčnej chrbtice. Dávky liekov proti bolesti mu boli znížené len prechodne. Absolvovaná rehabilitácia mu nepomohla, má plánovanú hospitalizáciu na ambulancii chronickej bolesti. Uviedol, že sa mu zhoršil zrak aj sluch a v tomto smere má plánované odborné vyšetrenia. Odporkyňa navrhla napadnuté rozhodnutie potvrdiť ako zákonné a vecne správne s poukazom na obsah lekárskych správ posudkových lekárov. Poukázala na to, že ani po dodatočnom posudkovom vyhodnotení doplnených odborných lekárskych nálezov nedošlo k zmene vysloveného posudkového záveru, čo posudkový lekár náležite zdôvodnil. Krajský súd preskúmal napadnuté rozhodnutie odporkyne i konanie, ktoré mu predchádzalo v súlade s ust. § 250l ods. 1 O. s. p., vypočul účastníkov, oboznámil sa s ich písomnými podaniami, s obsahom administratívneho spisu, najmä so žiadosťou navrhovateľa o priznanie invalidného dôchodku, s rozhodnutím o priznaní invalidného dôchodku, s jeho žiadosťou o zvýšenie sumy invalidného dôchodku, s lekárskymi správami posudkových lekárov posudzujúcimi zdravotný stav navrhovateľa v čase vzniku jeho invalidity i pri aktuálnom posudzovaní jeho zdravotných ťažkostí, so zdravotnou dokumentáciou navrhovateľa a dospel k presvedčeniu, že napadnuté rozhodnutie bolo vydané v súlade so zákonom, preto ho podľa § 250q ods. 2 O. s. p. ako vecne správne potvrdil. Z ust. § 71 ods. 5, 6, 7, 8 zákona č. 461/2003 Z. z. o sociálnom poistení vyplýva, že miera poklesu schopnosti vykonávať zárobkovú činnosť v percentách sa určuje sa podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu a so zreteľom na závažnosť ostatných zdravotných postihnutí. Je uvedená v prílohe č. 4 k zákonu o sociálnom poistení. Jednotlivé percentuálne miery poklesu schopnosti vykonávať zárobkovú činnosť sa nesčítavajú ale pokles pracovnej schopnosti priznaný pre rozhodujúce zdravotné postihnutie možno zvýšiť, najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť, prípadne je tento dôsledkom viacerých zdravotných postihnutí, podmieňujúcich dlhodobo nepriaznivý zdravotný stav. Podľa prílohy č. 4 k zákonu o sociálnom poistení, kapitoly XV., odd. E, pol. 4, písm. c), možno pokles pracovnej schopnosti poistenca pre stav po operácii chrbtice a medzistavcových platničiek, stav po úraze chrbtice s nepriaznivým reziduálnym nálezom, s trvalými prejavmi dráždenia nervov, s parézami a so svalovými atrofiami a poruchou funkcie zvieračov vyjadriť v rozpätí 70-80 %. Pre určenie konkrétneho percenta je rozhodujúci rozsah funkčného postihnutia, ktorý presahuje zmeny typické pre porovnateľnú vekovú kategóriu. Samotné röntgenologicky zistené degeneratívne zmeny na končatine alebo na chrbtici, prípadne súvislosť s úrazom, či vykonaná operácia pokles pracovnej schopnosti poistenca nespôsobujú. Podľa § 112 ods. 4 cit. zákona výplata dávky sa zastaví, uvoľní alebo sa dávka vypláca v nižšej sume alebo vo vyššej sume, ak sa zmenia skutočnosti, rozhodujúce na nárok na výplatu dávky. Preskúmaním veci krajský súd zistil, že navrhovateľ bol na základe podanej žiadosti o priznanie invalidného dôchodku z 15.decembra 2010 uznaný od uvedeného dňa invalidným so 70 % poklesom jeho pracovnej schopnosti pre dorzalgie, stav po operácii chrbtice a medzistavcových platničiek s nepriaznivým reziduálnym funkčným nálezom a trvalými prejavmi dráždenia nervov v zmysle kapitoly XV., odd. E, pol. 4, písm. c) prílohy č. 4 k zákonu o sociálnom poistení a pokles jeho pracovnej schopnosti bol vyjadrený 70 %. V posudku bolo uvedené, že navrhovateľ, vyučený inštalatér bol od roku 2008 opakovane liečený neurológom pre bolesti driekovej chrbtice, ktoré vyústili do operačného riešenia. Zlepšenie stavu po operácii trvalo len asi 1 mesiac, následne sa opäť objavili bolesti v drieku s vyžarovaním do dolnej končatiny a k ďalšiemu zhoršeniu stavu došlo začiatkom roka 2010, s potrebou hospitalizačnej liečby. Okrem driekovej chrbtice sa zhoršila aj funkcia krčnej chrbtice, CT vyšetrením boli zistené degeneratívne zmeny s etážovitým postihnutím stavcov a medzistavcových platničiek v celom rozsahu v zmysle drobného vyklenutia. Aj v krčnej oblasti bolo blokové postavenie s prejavmi koreňového dráždenia, s hrubou poruchou dynamiky. Odborné lekárske nálezy predložené k posúdeniu zdravotného stavu vyhodnotil tak, že u navrhovateľa pretrvával nepriaznivý reziduálny funkčný nález po vykonanej operácii chrbtice s trvalými prejavmi dráždenia nervov, nielen v oblasti driekovej chrbtice ale došlo k zhoršeniu ťažkostí v oblasti krčnej oblasti s prejavmi koreňového dráždenia, s hrubou poruchou dynamiky krčnej chrbtice a akrálnym motorickým deficitom. Uvedené funkčné prejavy postihnutia pohybovo-oporného aparátu vyhodnotil tak, že zodpovedajú poklesu pracovnej schopnosti na úrovni 70 %, pretože u navrhovateľa odbornými vyšetreniami neboli popísané svalové atrofie, či poruchy zvieračov. Na základe tohto posúdenia zdravotného stavu navrhovateľa mu bol priznaný od 15. decembra 2010 invalidný dôchodok. S rovnakým posudkovým záverom boli jeho zdravotné ťažkosti vyhodnotené aj v rámci riadnej kontrolnej lekárskej prehliadky realizovanej 26. júla 2012. 12. novembra 2012 požiadal navrhovateľ o prehodnotenie svojho zdravotného stavu, pretože sa zhoršil jeho zdravotný stav a o zvýšenie sumy invalidného dôchodku. Za účelom rozhodnutia o uvedenej žiadosti posudzoval zdravotný stav navrhovateľa posudkový lekár sociálneho poistenia pobočky Sociálnej poisťovne so sídlom v Banskej Bystrici. V posudku z 15. marca 2013 vychádzal okrem vlastného klinického vyšetrenia navrhovateľa z opakovaných neurochirurgických, neurologických, algeziologických a reumatologických vyšetrení z priebehu rokov 2012 a 2013 a za rozhodujúce zdravotné postihnutie navrhovateľa označil totožné ochorenie pohybovo-oporného aparátu ako v čase vzniku jeho invalidity, a rovnakým spôsobom vyjadril aj pokles jeho pracovnej schopnosti. Uviedol, že navrhovateľ je sledovaný neurológom ambulantne, aj v rámci hospitalizácií opakovane pre kolísavý priebeh ťažkostí súvisiacich s poruchou funkcie chrbtice po vykonanej operácii. Často sa opakujú dráždenia nervov pre dolné končatiny v poslednom období aj pre horné končatiny, bez známok ochrnutia a bez poruchy výživy svalstva. Tiež nemá poruchu vyprázdňovania. Hoci na ovplyvňovanie bolesti má ordinované opioidy, objektívny klinický nález sa nezmenil. Pridružené zdravotné ťažkosti a to osteoporózu a zmeny na členkoch dolných končatín nepovažoval za posudkovo významné, pretože uvedené ochorenie bolo u neho diagnostikované bez kontrolnej denzitometrie, ktorou boli v minulosti popísané len osteopenické zmeny. Posudkové stanovisko nezmenil ani po podaní opravného prostriedku, pretože navrhovateľ nepredložil a ani neoznačil nové dôkazné prostriedky, ktoré by menili vyslovený posudkový záver. Uvedené posúdenie zdravotného stavu navrhovateľa sa stalo podkladom pre vydanie napadnutého rozhodnutia. Pretože navrhovateľovi nebolo na pobočke Sociálnej poisťovne vyhovené v zmysle navýšenia miery jeho zníženej pracovnej schopnosti, posudzoval jeho zdravotný stav aj posudkový lekár ústredia Sociálnej poisťovne, pracovisko v Banskej Bystrici. V posudku zo 4. júla 2013 vychádzal popri vlastnom klinickom vyšetrení navrhovateľa z totožných odborných lekárskych nálezov ako prvoposudzovateľ i z doplnených neurologických, algeziologických, gastroenterologických, nefrologických vyšetrení a zo zobrazovacích vyšetrení MRI C chrbtice, CT mozgu, MG vyšetrenia horných končatín a vyslovil totožný posudkový záver vo všetkých jeho častiach. V posudku doplnil, že navrhovateľ bol uznaný invalidným od 15.decembra 2010 so 70 % poklesom jeho pracovnej schopnosti pre nepriaznivý reziduálny nález po stabilizačnej operácii driekovej chrbtice a chronický recidivujúci cervikobrachiálny syndróm vľavo s prejavmi koreňového dráždenia a neuropatickou bolesťou. Bolesti v drieku vystreľujú do ľavej dolnej končatiny, s prejavmi koreňového dráždenia, ktoré recidivujú a vyžadujú intenzívnu analgetickú a opioidnú liečbu pre neuropatický charakter bolestí. Opakovane je tiež popísaný chronický cervikobrachiálny syndróm vľavo s prejavmi koreňového dráždenia C8 a lumboischiatický syndróm L5/ S1 vľavo. Kontrolné EMG vyšetrenie horných končatín potvrdilo diskrétny nález poškodenia lakťového nervu v kubitálnom kanáli. Zobrazovacími vyšetreniami krčnej chrbtice neboli potvrdené zúženia epidurálneho priestoru, miecha je voľná. Na základe uvedeného uzavrel, že u navrhovateľa nebolo odbornými lekárskymi nálezmi preukázané zhoršenie zdravotného stavu. Zatiaľ nedošlo k vzniku atrofie svalstva, k paréze ľavej ruky, ľavej dolnej končatiny, nemá sfinkterove ťažkosti. Uvedenému zodpovedá pokles pracovnej schopnosti na dolnej hranici možného percentuálneho rozpätia. Osteoporóza, známa u navrhovateľa od roku 2010 sa pri liečbe zlepšila, T - skóre v oblasti driekových stavcov sa upravilo z T -2,5 na T -2,2. Nad bedrovým kĺbom je len osteopénia. Novozistené ochorenie obličiek, chronická nefropatia je v štádiu počínajúcej chronickej renálnej insuficiencie, čo nie je zatiaľ posudkovo významné. Rovnaký posudkový záver vyslovil aj po dodatočnom posudkovom vyhodnotení navrhovateľom dodatočne predložených odborných lekárskych nálezov z posudku z 19.decembra 2013. Doplnil, že ochorenie obličiek je podľa nefrologického nálezu z novembra 2013 stabilizované, laboratórne je preukázaná zlepšená funkcia obličiek. Osteoporóza sa v porovnaní s denzitometrickým vyšetrením z roku 2010 zlepšila. Vredová choroba žalúdka je po preliečení v remisii. Uvedené ochorenia nenavyšujú percentuálny pokles jeho zníženej pracovnej schopnosti. B., že pre posudkové účely sa porucha funkcie chrbtice vždy posudzuje komplexne ako jeden orgán. Po oboznámení sa so zdravotnou dokumentáciou navrhovateľa a lekárskymi správami posudkových lekárov pobočky i ústredia Sociálnej poisťovne dospel krajský súd k presvedčeniu, že záver o aktuálnom poklese pracovnej schopnosti navrhovateľa prijali posudkoví lekári na podklade potrebných odborných lekárskych nálezov, ktoré zobrali do úvahy komplexne a bez rozporov. Ich posudkové stanovisko bolo podrobne, vecne a logicky zdôvodnené v súlade s objektívnymi vyšetreniami preukázanými aktuálnymi zdravotnými ťažkosťami navrhovateľa a v rámci možností daných platnou právnou úpravou. Krajský súd nezistil žiadnu takú skutočnosť, ktorá by závery posudkových lekárov spochybnila, preto si ich osvojil a pri posudzovaní vecnej správnosti napadnutého rozhodnutia z nich vychádzal. Na základe vyššie uvedených skutkových zistení a s poukazom na citovanú právnu úpravu dospel krajský súd k záveru, že konanie odporkyne, ktoré predchádzalo vydaniu napadnutého rozhodnutia bolo realizované v súlade so zákonom a zákonné a vecne správne bolo i napadnuté rozhodnutie. Správny orgán postupoval správne, keď za účelom rozhodnutia o žiadosti navrhovateľa o zvýšenie sumy invalidného dôchodku posudzoval aktuálny zdravotný stav navrhovateľa, pretože zákonným predpokladom zvýšenia sumy invalidného dôchodku je objektívne preukázané také zhoršenie zdravotného stavu poistenca, ktoré sa prejaví v navýšení percentuálnej miery jeho zníženej pracovnej schopnosti. Správne vychádzal z posudku posudkového lekára pobočky Sociálnej poisťovne, ktorý bol vo svojom obsahu potvrdený aj posudkovým lekárom ústredia, pretože oni sú podľa § 153 ods. 6 zákona o sociálnom poistení výlučnými kompetentnými subjektami na posudzovanie zdravotného stavu poistencov pre účely ich prípadnej invalidizácie a vyjadrenie miery poklesu ich zníženej pracovnej schopnosti. Pri objektívne preukázaných zdravotných ťažkostiach navrhovateľa správne označil za jeho rozhodujúce zdravotné postihnutie ochorenie podporného a pohybového aparátu, stav po vykonanej operácii chrbtice s nepriaznivým reziduálnym funkčným nálezom a pri preukázanom rozsahu funkčného postihnutia vyjadril pokles jeho pracovnej schopnosti na dolnej hranici možného percentuálneho rozpätia, čo vecne, logicky a presvedčivo odôvodnila vo vyššie citovaných posudkoch. Pokles pracovnej schopnosti poistenca podľa platnej právnej úpravy pri nepriaznivom reziduálnom funkčnom náleze po vykonanej operácii chrbtice zodpovedá rozpätiu 70-80 %, v rámci ktorého sa zohľadňujú konkrétne funkčné poruchy, trvalé prejavy dráždenia nervov, parézy, svalové atrofie, či poruchy funkcie zvieračov. U navrhovateľa boli odbornými neurologickými nálezmi objektivizované prejavy opakovaného koreňového dráždenia, nie však parézy končatín, svalové atrofie, či porucha funkcie zvieračov. Pridružené zdravotné ťažkosti navrhovateľa neodôvodňovali navýšenie percentuálnej miery jeho zníženej pracovnej schopnosti, pretože ani jedno z nich nedosahovalo stupeň posudkovej významnosti (syndróm kubitálneho kanála, osteoporóza), prípadne boli po liečbe zlepšené (nefrologické a zažívacie ťažkosti). Na základe vyššie uvedených skutkových zistení krajský súd uzavrel, že odporkyňa rozhodla napadnutým rozhodnutím v súlade so zákonom, keďže žiadosť navrhovateľa o zvýšenie sumy invalidného dôchodku zamietla. U navrhovateľa nebolo preukázané také zhoršenie jeho zdravotného stavu, ktoré by sa prejavilo v percentuálnom navýšení miery jeho zníženej pracovnej schopnosti, preto nebol naplnený zákonný predpoklad pre možnosť zvýšenia sumy invalidného dôchodku tým, že nedošlo k zmene v rozhodujúcich skutočnostiach pre určenie jeho výšky. Krajský súd preto rozhodnutie odporkyne ako zákonné a vecne správne potvrdil. Náhradu trov konania navrhovateľovi nepriznal, pretože v konaní nemal úspech v súlade s ust. § 250k ods. 1 O. s. p. za použitia ust. § 250l ods. 2 O. s. p. Poučenie: Proti tomuto rozsudku je možné podať odvolanie v lehote 15 dní od jeho doručenia. Odvolanie sa podáva písomne, v dvoch vyhotoveniach prostredníctvom krajského súdu na Najvyšší súd SR. V odvolaní je potrebné popri všeobecných náležitostiach / § 42 ods. 3 O. s. p. / uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

